કોઈને લગીરે ભય નહીં. ઊછળતો ઉત્સાહ જ. બગાવતનો એજંડા. સુશીલા દીદીએ ચારે તરફ ઘૂમીને આ કામને આકાર આપી દીધો અને ત્રીજી યોજના તૈયાર થઈ. વાઈસરૉયની ટ્રેન નીચે બોમ્બના વિસ્ફોટથી ગાંધીજી ભારે નારાજ હતા. ‘કલ્ટ ઓફ ધ બોમ્બ’ નામે લેખ લખીને તેમણે ક્રાંતિકારોનાં આ કૃત્યની ટીકા કરી. તુરત જવાબ મળ્યો. ભગવતીચરણની તેજસ્વી કલમેઃ ‘બોમ્બનું જીવનદર્શન’ (સ્વતંત્રતા પૂર્વેના બોમ્બ અને આજના મઝહબી અલગાવવાદી બોમ્બમાં કેટલો આસમાન-જમીનનો ફરક છે?) બીજી ઘટના ફેબ્રુઆરી, ૧૯૩૦માં બની. જલગાંવની જેલમાં ક્રાંતિકારોનો છદ્મ મિત્ર બનીને સરકારી સાક્ષી બનેલા ગદ્દારને ભગવાનદાસ માહોર અને સદાશિવરાવે અદાલતમાં જ વીંધી નાખ્યો! ભગવતીચરણે આ યોજના ઘડી હતી.